Апостолос Христу
Апостолос Христу (; Атина, 1. новембар 1996) грчки је пливач чија ужа специјалност су трке леђним стилом. Вишеструки је национални првак и рекордер, учесник светских и европских првенстава и Олимпијских игара и некадашњи светски јуниорски првак из 2013. године.

Спортска каријера 

На међународним такмичењима дебитовао је током 2013. годне када је на светском првенству за јуниоре одржаном у Кини освојио златну медаљу у трци на 100 метара леђним стилом. Месец дана раније, на европском јуниорском првенству, освојио је бронзану медаљу у трци на 50 метара леђно, док је на дупло дужој деоници био пети. Годину дана касније на европском јуниорском првенству осваја три медаље у све три дисциплине леђним стилом, а највећи успех остварује у трци на 100 метара леђно где осваја титулу европског првака. 

На сениорским светским првенствима дебитовао је у Казању 2015. где се такмичио у тркама на 50 и 100 метара леђно, те у мешовитој штафети 4×100 метара, али ни у једној од трка није успео да прође кроз квалификације. 

На европском сениорском првенству одржаном 2016. у Лондону остварио је свој први велики успех у каријери пошто је освојио бронзану медаљу у трци на 100 метара леђним стилом. Био је члан олимпијског тима Грчке на Летњим олимпијским играма 2016. у Рио де Жанеиру где се такмичио у тркама на 100 и 200 леђно, те у штафетама 4×100 мешовито и 4×100 слободно. У трци на 100 метара леђно заузео је 18. место у квалификацијама (са временом 54,12) док је на дупло дужој деоници био 24. (време 1:59,78 минута).

На светском првенству 2017. у Будимпешти такође је наступио у две појединачне и две штафетне трке, а најбоље резултате остварио је у у тркама на 50 и 100 леђно пошто је у обе трке успео да се пласира у полуфинала. У трци на 50 метара леђно заузео је 9. место у полуфиналу и свега 4 стотинке су га делиле од места у финалу. 

Велики успех је постигао на Медитеранским играма 2018. у Тарагони, где је освојио пет медаља, од чега су две биле златне.

На светском првенству у корејском Квангџуу 2019. такмичио се у четири дисциплине, а најбољи резултат је остварио у трци на 50 леђно коју је окончао на осмом месту у финалу. Трку на 100 леђно је завршио на десетом месту у полуфиналу, на 200 леђно је био 24. у квалификацијама, док је грчка штафета на 4×100 слободно, за коју је пливао, заузела 10. место у квалификацијама и није се пласирала у финале.

Види још 
 Пливање на Летњим олимпијским играма 2016.
 Светско првенство у пливању 2017.

Референце

Спољашње везе 
 
 Спортска биографија на сајту the-sports.org
 Профил на сајту Евроспорта
 Профил на сајту collegeswimming.com
 Лични рекорди на страници -{swimrankings.net}-

Рођени 1996.
Грчки пливачи
Пливачи на Летњим олимпијским играма 2016.
Грчки олимпијци на Летњим олимпијским играма 2016.
Пливачи на Летњим олимпијским играма 2020.
Грчки олимпијци на Летњим олимпијским играма 2020.
Освајачи медаља на европским првенствима у пливању